b'\n_START_ARTICLE_\nAmazija\n_START_PARAGRAPH_\nAmazija\xc2\xa0\xe2\x80\x93 hipotetinis superkontinentas, pasak Jeilio universiteto mokslinink\xc5\xb3, galintis susidaryti ma\xc5\xbedaug po 50-200 mln. met\xc5\xb3, Amerikos ir Eurazijos \xc5\xbeemynams susijungus \xc5\xa0iaur\xc4\x97s a\xc5\xa1igalyje._NEWLINE_\xc5\xbdem\xc4\x97s sausumos masyvai nuolat juda, nes \xc5\xbdem\xc4\x97s tektonin\xc4\x97s plok\xc5\xa1t\xc4\x97s slenka planetos pavir\xc5\xa1iumi. Geologai mano, kad d\xc4\x97l to periodi\xc5\xa1kai susidaro superkontinentai. Manoma, kad pastar\xc4\x85j\xc4\xaf kart\xc4\x85 \xc5\xbeemynai buvo susijung\xc4\x99 prie\xc5\xa1 300 mln. met\xc5\xb3 ir sudar\xc4\x97 superkontinent\xc4\x85 Pang\xc4\x97j\xc4\x85._NEWLINE_Mokslininkai band\xc4\x97 i\xc5\xa1siai\xc5\xa1kinti, kada ir kur toks \xc5\xbeemynas susidarys, tirdami, kur buvo ankstesni superkontinentai. Prognoz\xc4\x97 remiasi viso pasaulio uolien\xc5\xb3 magnetiniais duomenimis, kurie i\xc5\xa1duoda t\xc5\xb3 uolien\xc5\xb3 magnetin\xc4\xaf i\xc5\xa1sid\xc4\x97stym\xc4\x85 praeityje. Uolienos formuojasi stingstant lavai arba kiet\xc4\x97jant nuos\xc4\x97doms. \xc5\xa0i\xc5\xb3 proces\xc5\xb3 metu u\xc5\xbefiksuojama uolien\xc5\xb3 orientacija pagal \xc5\xbdem\xc4\x97s magnetin\xc4\xaf lauk\xc4\x85. I\xc5\xa1tyr\xc4\x99 \xc5\xa1iuos duomenis mokslininkai gali tiksliai nustatyti buvusio \xc5\xbeemyno geografin\xc4\x99 platum\xc4\x85. Deja, kol kas n\xc4\x97ra b\xc5\xabdo geografinei ilgumai nustatyti._NEWLINE_Jeilio universiteto darbuotojai sp\xc4\x97ja, kad ateityje i\xc5\xa1nyks Karib\xc5\xb3 j\xc5\xabra ir susijungs \xc5\xa0iaur\xc4\x97s bei Piet\xc5\xb3 Amerika. Taip pat i\xc5\xa1nyks Arkties vandenynas ir jo vietoje susijungs Amerika ir Eurazija. Manoma, kad prie \xc5\xbeemyno prisijungs ir Afrika bei Australija, tik Antarktida i\xc5\xa1liks atskiras \xc5\xbeemynas.'